PMIndiaData/PMIndiaSum huggingface dataset:
पुलवामा हल्ल्यातील शहीदांना पंतप्रधानांनी श्रद्धांजली वाहिली

पंतप्रधान, नरेंद्र मोदी यांनी 2019 मध्ये आजच्या दिवशी पुलवामामध्ये हौतात्म्य पत्कारलेल्या सर्वांना श्रद्धांजली वाहिली आहे आणि त्यांनी आपल्या देशासाठी केलेल्या उत्कृष्ट सेवेचे स्मरण केले आहे. ट्वीट संदेशात पंतप्रधान म्हणाले; "2019 मध्ये याच दिवशी पुलवामामध्ये शहीद झालेल्या सर्वांना मी श्रद्धांजली अर्पण करतो आणि आपल्या देशासाठी त्यांनी केलेल्या उत्कृष्ट सेवेचे स्मरण करतो. त्यांचे शौर्य आणि सर्वोच्च हौतात्म्य प्रत्येक भारतीयाला आपल्या देशाला सशक्त आणि समृद्ध कार्य करण्यास प्रेरित करेल."
जागतिक बॅडमिंटन महासंघाच्या जागतिक अजिंक्यपद स्पर्धेत सुवर्णपदक जिंकल्याबद्दल पंतप्रधानांनी केले पी व्ही सिंधूचे अभिनंदन

जागतिक बॅडमिंटन महासंघाच्या जागतिक अजिंक्यपद स्पर्धेत सुवर्णपदक जिंकल्याबद्दल पंतप्रधानांनी भारताची बॅडमिंटनपटू पी व्ही सिंधूचे अभिनंदन केले आहे. “विलक्षण गुणवत्तेच्या पी व्ही सिंधूने जगात भारताची मान पुन्हा एकदा उंचावली आहे. जागतिक बॅडमिंटन महासंघाच्या अजिंक्यपद स्पर्धेत सुवर्णपदक जिंकल्याबद्दल तिचे खूप खूप अभिनंदन! ज्या चिकाटीने आणि समर्पित वृत्तीने तिने बॅडमिंटन खेळात प्रावीण्य मिळवले आहे,ते खरोखरच प्रेरणादायी आहे. तिच्या या यशामुळे अनेक पिढ्यांना प्रेरणा मिळेल,” असे पंतप्रधानांनी म्हटले आहे.
एक्झिम  बँकेच्या पुनर्भांडवलीकरणाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत एक्झिम बँकेच्या पुनर्भांडवलीकरणाला मंजुरी देण्यात आली. याचा तपशील याप्रमाणे – 1) एक्झिम अर्थात भारतीय आयात निर्यात बँकेच्या पुनर्भांडवलीकरणासाठी केंद्र सरकार,6000 कोटी रुपयांचे पुनर्भांडवलीकरण रोखे जारी करणार 2) 2018- 19 या वित्तीय वर्षात 4500 कोटी तर 2019 -20 या वित्तीय वर्षात 1500 कोटी अशा दोन टप्प्यात भांडवल घातले जाईल. 3) एक्झिम बँकेचे भांडवल 10,000 कोटी रुपयांवरून 20,000 कोटी रुपयांपर्यंत वाढवायलाही मंत्री मंडळाने मंजुरी दिली. ठळक प्रभाव · एक्झिम बँक ही भारताची प्रमुख निर्यात पत एजन्सी आहे. · एक्झिम बँकेतील भांडवल सहयोगामुळे भांडवल वृद्धी पुरेशी राहील आणि भारतीय निर्यातीला अधिक क्षमतेने सहयोग राहील. · भांडवल सहयोगामुळे भारतीय वस्त्रोद्योगाला आवश्यक सहाय्यता देणे, सवलती वित्त योजना (सीएफएस) मधले संभाव्य बदल यासारख्या नव्या उपक्रमांना चालना मिळणार आहे. पूर्वपीठीका एक्झिम बँकेची निर्मिती 1982 या वर्षी झाली. भारताच्या आंतरराष्ट्रीय व्यापाराला चालना देण्यासाठी, वित्तीय पाठबळ देणारी सर्वोच्च संस्था म्हणून या बँकेची निर्मिती करण्यात आली. एक्झिम बँकेचे नियमन रिझर्व बँकेकडून केले जाते.
फिडे ऑनलाईन बुद्धिबळ ऑलिम्पियाड जिंकल्याबद्दल बुद्धिबळपटुंचे पंतप्रधानांकडून अभिनंदन

फिडे ऑनलाईन बुद्धिबळ ऑलिम्पियाड जिंकल्याबद्दल पंतप्रधान नरेंद्र मोदी यांनी बुद्धिबळपटुंचे अभिनंदन केले आहे. फिडे ऑनलाईन बुद्धिबळ ऑलिम्पियाड जिंकल्याबद्दल आपल्या बुद्धिबळपटुंचे अभिनंदन. त्यांची कठोर मेहनत आणि निष्ठा कौतुकास्पद आहे. त्यांचे यश इतर बुद्धिबळपटूसाठी निश्चितच प्रेरणादायी आहे. रशियाच्या संघाचेही आपण अभिनंदन करत असल्याचे ट्वीट पंतप्रधानांनी केले आहे.
भारत आणि ब्राझील दरम्यान आरोग्य आणि वैद्यकीय क्षेत्रात सहकार्याबद्दल झालेल्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि ब्राझील दरम्यान आरोग्य आणि वैद्यक क्षेत्रातील सहकार्याविषयीच्या सामंजस्य कराराला मंजुरी देण्यात आली. हा करार नोव्हेंबर महिन्यातच होण्याची अपेक्षा आहे. लाभ : या द्विपक्षीय करारामुळे भारत आणि ब्राझील यांच्यात आरोग्य क्षेत्रातील संयुक्त उपक्रम आणि तंत्रज्ञानाच्या देवघेवीला चालना मिळेल. तसेच आरोग्य क्षेत्रात संशोधनालाही वाव मिळेल. या करारातील तरतुदींमुळे दोन्ही देशातील सार्वजनिक आरोग्य सुविधा अधिक बळकट होतील. भारत आणि ब्राझील यांच्यातील संबंध देखील यामुळे दृढ होतील.
पंतप्रधानांची उद्या आग्रा भेट, 2980 कोटी रुपयांच्या विविध प्रकल्पांचे करणार उद्‌घाटन

पंतप्रधान नरेंद्र मोदी उद्या 9 जानेवारी रोजी उत्तर प्रदेशातल्या आग्रा येथे भेट देणार आहेत. गंगाजल प्रकल्प आणि इतर विविध विकास प्रकल्पांचेही पंतप्रधान उद्‌घाटन करतील. आग्रा स्मार्ट सिटीसाठी एकिकृत नियंत्रण केंद्र, एस. एन. वैद्यकीय महाविद्यालय सुधारणा यासाठी भूमीपूजनही पंतप्रधान करणार आहेत. गंगाजल प्रकल्पासाठी 2880 कोटी रुपये खर्च अपेक्षित आहे. या प्रकल्पामुळे आग्रा शहराला अधिक सुनिश्चित पाणी पुरवठा होणार आहे. नागरिकांना आणि पर्यटकांनाही याचा लाभ होणार आहे. एस.एन.वैद्यकीय महाविद्यालय सुधारणा प्रकल्प 200 कोटी रुपये खर्चाचा आहे. महिला रुग्णालयात 100 खाटांचा प्रसुती कक्ष उभारण्याचाही यात समावेश आहे. यामुळे समाजातल्या वंचित वर्गाला उत्तम आरोग्य आणि प्रसुतीसंदर्भातली देखभाल उपलब्ध होणार आहे. एकिकृत नियंत्रण केंद्र उभारण्याच्या प्रकल्पाला 285 कोटी रुपये खर्च अपेक्षित आहे यामुळे जागतिक दर्जाची स्मार्ट सिटी म्हणून आग्य्राचा विकास व्हायला मदत होणार आहे त्याचबरोबर अग्रगण्य पर्यटनस्थळ म्हणून विकसित होण्यासाठी मदत होईल. आग्रा येथील कोठी मीना बाजार येथे एका जनसभेला पंतप्रधान संबोधित करतील. पंतप्रधानांची या शहराला ही दुसरी भेट आहे. 20 नोव्हेंबर 2016च्या भेटीत त्यांनी पंतप्रधान आवास योजना (ग्रामीण)चे उद्‌घाटन केले होते. या योजनेअंतर्गत 65 लाख घरे बांधण्यात आली आहेत, यात उत्तर प्रदेशातल्या 9.2 लाख घरांचा समावेश आहे. या भागात रेल्वे पायाभूत सुविधा आणि सेवांचेही त्यांनी उद्‌घाटन केले होते.
पंतप्रधानांनी, श्री गुरु राम दास जी यांच्या (जयंतीनिमित्त) प्रकाश परबच्या पवित्र दिनी केले नमन

पंतप्रधान नरेंद्र मोदी यांनी, श्री गुरु राम दास जी यांच्या (जयंतीनिमित्त) प्रकाश परबच्या पवित्र दिनी नमन केले आहे. आपल्या ट्विट संदेशात पंतप्रधान म्हणाले; “श्री गुरु राम दास जी यांच्या (जयंतीनिमित्त) प्रकाश परबच्या पवित्र दिनी मी नमन करतो. त्यांनी सेवा आणि करुणेवर भर देऊन शीख इतिहास आणि संस्कृतीत अविस्मरणीय योगदान दिले आहे. ते एक महान कवी देखील होते आणि त्यांच्या कृतीतून भक्तीच्या शुद्ध भावनेचा साक्षात्कार दिसून येतो.”
23 सप्टेंबर रोजी होणाऱ्या सर्व राज्यांच्या पर्यावरण मंत्र्यांच्या राष्ट्रीय परिषदेचे पंतप्रधान करणार उद्‌घाटन

नवी दिल्ली, 21 सप्टेंबर 2022 पंतप्रधान नरेंद्र मोदी 23 सप्टेंबर 2022 रोजी सकाळी 10:30 वाजता व्हिडिओ कॉन्फरन्सिंगद्वारे गुजरातमधील एकता नगर येथे आयोजित सर्व राज्यांच्या पर्यावरण मंत्र्यांच्या राष्ट्रीय परिषदेचे उद्‌घाटन करतील. यावेळी ते उपस्थितांना मार्गदर्शन देखील करणार आहेत. सहकारी संघराज्य भावना पुढे नेत, बहुआयामी दृष्टीकोनातून प्लास्टिक प्रदूषणाचे उच्चाटन, हवामान बदलाचा प्रभावीपणे सामना करण्यासाठी पर्यावरणपूरक जीवनशैलीवर भर देणाऱ्या राज्य कृती योजना यासारख्या मुद्द्यांवर अधिक प्रभावी धोरणे तयार करण्यासाठी केंद्र आणि राज्य सरकारांमधला समन्वय वृध्दींगत व्हावा याकरिता ही परिषद आयोजित केली जात आहे. या बैठकीत, निकृष्ट जमीनीचा पोत सुधारणे तसेच वन्यजीव संरक्षणावर विशेष लक्ष देत वनआच्छादन वाढवण्यावरही भर दिला जाईल. 23 आणि 24 सप्टेंबर रोजी आयोजित करण्यात आलेल्या या दोन दिवसीय परिषदेत विविध संकल्पनांवर आधारित सहा सत्रे असतील. या सत्रांमध्ये पर्यावरणपूरक जीवनशैली (LiFE), हवामान बदलाचा सामना (उत्सर्जन कमी करणे आणि हवामानाच्या प्रभावांना अनुकूल करणे याबाबतच्या हवामान बदलावरील राज्य कृती योजना अद्ययावत करणे); परिवेश (एकात्मिक ग्रीन क्लिअरन्ससाठी एक खिडकी योजना); वनीकरण व्यवस्थापन; प्रदूषण प्रतिबंध आणि नियंत्रण; वन्यजीव व्यवस्थापन; प्लास्टिक आणि कचरा व्यवस्थापन या विषयांवरही भर दिला जाईल.
पंतप्रधानांनी संबंधित मंत्रालयांबरोबर कोविड -19 संदर्भात स्थितीचा घेतला आढावा

पंतप्रधानांनी कोरोना विषाणूसंबंधी स्थितीचा आणि विविध मंत्रालयांनी आतापर्यंत केलेल्या उपाययोजनांचा आज सकाळी आढावा घेतला. या बैठकीला केंद्रीय आरोग्य आणि कुटुंब कल्याण मंत्री डॉ.हर्षवर्धन, परराष्ट्रमंत्री डॉ. एस. जयशंकर, आरोग्य आणि कुटुंब कल्याण राज्यमंत्री अश्विनीकुमार चौबे, कॅबिनेट सचिव राजीव गौबा, नीती आयोगाचे सदस्य डॉ विनोद के पॉल, संरक्षण दल प्रमुख जनरल बिपिन रावत आणि आरोग्य, औषधी, नागरी उड्डाण, परराष्ट्र व्यवहार, आरोग्य संशोधन, गृह, नौवहन, एनडीएमएचे सचिव आणि अन्य अधिकारी उपस्थित होते. आरोग्य आणि कुटुंब कल्याण सचिवांनी कोविड-19 संबंधित सज्जता आणि प्रतिसादाबाबत आरोग्य आणि कुटुंब कल्याण मंत्रालय आणि इतर सहाय्यक मंत्रालयांनी केलेल्या उपाययोजना आणि सद्यस्थिती यावर सादरीकरण केले. सादरीकरणात प्रवेशाच्या ठिकाणी देखरेख ठेवण्याच्या प्रमुख बाबींवर तसेच समुदाय, प्रयोगशाळा सहाय्य, रुग्णालयांची तयारी, वाहतूक आणि जोखीम यावर भर देण्यात आला. औषध विभागाच्या सचिवांनी औषधांचा पुरेसा साठा, अॅक्टिव्ह फार्मास्युटिकल साहित्य (एपीआय) आणि भारतात वापरल्या जाणाऱ्या अन्य वस्तूंबद्दल माहिती दिली. सर्व विमानतळ, बंदरे आणि सीमारेषांवर प्रोटोकॉलनुसार देखरेख कायम ठेवणे आणि विलगीकरणासाठी पुरेशा खाटा उपलब्ध करून देणे या संबंधित मुद्द्यांवर चर्चा झाली. डॉ. हर्षवर्धन यांनी वेळेवर प्रतिसाद देण्यासाठी राज्यांशी प्रभावी समन्वय राखण्याच्या गरजेवर भर दिला. नीती आयोगाच्या सभासदांनी रुग्णालयात भरतीसाठी क्षमता वाढवण्याच्या गरजेवर भर दिला. इराणमधून भारतीयांना बाहेर काढण्यासाठी प्राप्त झालेल्या विनंतीवर चर्चा झाली. आतापर्यंत हाती घेतलेल्या उपाययोजनांबाबत पंतप्रधानांनी सर्व विभागांची प्रशंसा केली. उदभवणाऱ्या परिस्थितीनुसार भारताला प्रतिसादासाठी तयार राहावे लागेल असे ते म्हणाले. सर्व विभागांनी एकत्रिकरित्या काम करायला हवे आणि या रोगाबद्दल आणि घ्यावयाच्या खबरदारीबद्दल समाजात जागरूकता निर्माण करावी. कोविड-19 व्यवस्थापनासाठी जगभरातील आणि राज्यांतील सर्वोत्तम पद्धती जाणून घ्याव्यात आणि त्यांचा अवलंब करावा असे आवाहन त्यांनी अधिकाऱ्यांना केले. तज्ञांच्या मतानुसार लोकांना शक्य तिथे गर्दी टाळण्याचे आणि काय करावे आणि काय करू नये याबाबत जागरूक राहण्याच्या सूचना देण्यात याव्यात असेही त्यांनी नमूद केले. विलगीकरणासाठी पुरेशा जागा शोधण्यासाठी तसेच रोगाचा प्रादुर्भाव झाल्यास आवश्यक त्या काळजीची व्यवस्था करण्याचे निर्देश त्यांनी दिले. इराणमधील भारतीयांची लवकर चाचणी आणि त्यांना परत आणण्यासंबंधी योजना आखण्याच्या सूचना अधिकाऱ्यांना देण्यात आल्या, सार्वजनिक आरोग्याच्या दृष्टीकोनातून हा संसर्गजन्य रोग रोखण्यासाठी आगाऊ आणि योग्य योजना आखण्याची आणि वेळेवर प्रतिसाद देण्याची गरज त्यांनी अधोरेखित केली.
प्रधानमंत्री गरीब कल्याण योजनेंतर्गत( तिसरा टप्पा) राष्ट्रीय अन्न सुरक्षा कायद्याच्या लाभार्थ्यांना मे आणि जून 2021 या आणखी दोन महिन्यांसाठी अतिरिक्त अन्नधान्य पुरवण्यासाठी केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत खालील निर्णयाला मान्यता देण्यात आली. i) प्रधानमंत्री गरीब कल्याण योजनेंतर्गत( तिसरा टप्पा) आणखी दोन महिन्यांसाठी अतिरिक्त अन्नधान्य पुरवणे म्हणजेच मे आणि जून 2021 या काळात राष्ट्रीय अन्न सुरक्षा कायद्याच्या(एनएफएसए) थेट लाभ हस्तांतरण योजनेअंतर्गत( डीबीटी) येत असलेल्या लाभार्थ्यांसह( अंत्योदय अन्न योजना आणि प्राधान्यक्रमाची कुटुंबे) 79.88 कोटी लाभार्थ्यांना माणशी पाच किलो मोफत धान्य ii) सध्याच्या एनएफएसएच्या अस्तित्वात असलेल्या प्रमाणाच्या आधारावर गहू/ तांदूळ यांचे राज्ये/ केंद्रशासित प्रदेशनिहाय वितरण याबाबत अन्न आणि सार्वजनिक वितरण विभाग निर्णय घेईल. तसेच अन्न आणि सार्वजनिक वितरण विभाग या योजनेंतर्गत अन्नधान्याच्या साठ्याची उचल/ वितरण याला अंशतः आणि स्थानिक लॉकडाऊन स्थिती आणि मान्सून, चक्रीवादळ यांसारख्या विपरित हवामानविषयक स्थितीमध्ये पुरवठा साखळी आणि कोविडमुळे घातलेले निर्बंध यांना विचारात घेऊन परिचालनाच्या गरजेनुसार मुदतवाढ देण्याबाबत निर्णय घेऊ शकेल. iii) पुरवण्यात येणारा अन्नधान्याचा एकूण साठा सुमारे 80 लाख मेट्रिक टन असू शकेल. दोन महिन्यांसाठी टीपीडीएस अर्थात लक्ष्याधारित सार्वजनिक वितरण प्रणाली अंतर्गत 79.88 कोटी लाभार्थ्यांना माणशी पाच किलो धान्य पुरवण्यासाठी 25332.92 कोटी रुपयांच्या अनुदानाची गरज लागणार असून तांदळासाठी रु 36789.2/ मेट्रिक टन आणि गव्हासाठी रु 25731.4/ मेट्रिक टन खर्च अपेक्षित आहे. कोरोना विषाणूच्या प्रभावामुळे निर्माण झालेल्या आर्थिक अडचणींमुळे गरिबांना भेडसावणाऱ्या समस्या कमी करण्यास या अतिरिक्त पुरवठ्यामुळे मदत होईल. कोणत्याही गरीब कुटुंबाला पुढील दोन महिने अन्नधान्यापासून वंचित राहावे लागणार नाही.
पंतप्रधान उद्या महाराष्ट्र दौऱ्यावर

पंतप्रधान नरेंद्र मोदी महाराष्ट्रातल्या धुळे आणि यवतमाळला उद्या म्हणजे 16 फेब्रुवारीला भेट देणार आहेत. राज्यातल्या विविध विकास प्रकल्पांचे उद्‌घाटनही पंतप्रधानांच्या हस्ते होणार आहे. यवतमाळ पंतप्रधान, नांदेड इथल्या एकलव्य आदर्श निवासी शाळेचे बटण दाबून उद्‌घाटन करतील. या शाळेची 420 विद्यार्थ्यांची एकूण क्षमता आहे. या शाळेमुळे आदिवासी विद्यार्थ्यांच्या शिक्षणाचा दर्जा उंचावण्याबरोबरच त्यांचा सर्वांगीण विकास होण्यासाठीही मदत होणार आहे. प्रधानमंत्री आवास योजनेअंतर्गत बांधण्यात आलेल्या निवडक लाभार्थींच्या ई-गृहप्रवेशासाठी पंतप्रधानांच्या हस्ते या लाभार्थींना घराच्या किल्ल्या प्रदान करण्यात येतील. नागपूर-अजनी-पुणे दरम्यान धावणाऱ्या या गाडीला व्हिडिओ लिंकद्वारे पंतप्रधान हिरवा झेंडा दाखवतील. या गाडीला थ्री टायर वातानुकूलित डबे राहणार आहेत. केंद्रीय रस्ते निधी अंतर्गत बांधण्यात येणाऱ्या रस्त्याचे भूमीपुजनही पंतप्रधान बटण दाबून करणार आहेत. महाराष्ट्र राज्य ग्रामीण उपजीविका अभियानाअंतर्गत महिला स्वयंसहाय्यता गटांना पंतप्रधानांच्या हस्ते प्रशस्तीपत्र/धनादेश प्रदान केले जातील. वित्तीय समावेशकतेच्या उद्देशाबरोबरच सामाजिक परिवर्तन घडवण्यासाठी हे अभियान काम करते. यामुळे घरोघरी वित्तीय सेवांच्या माध्यमातून कृषक आणि अकृषक उपजीविका संधी सुनिश्चित करण्यासाठी मदत मिळते. धुळे यानंतर पंतप्रधान धुळ्याला भेट देतील. प्रधानमंत्री कृषी सिचंन योजनेअंतर्गत निम्न पांझरा मध्यम प्रकल्पाचे ते उद्‌घाटन करतील. 2016-17 मध्ये या प्रकल्पाचा प्रधानमंत्री कृषी सिचंन योजनेत समावेश करण्यात आला. या प्रकल्पाची पाणीसाठवण्याची एकूण क्षमता 109.31 दशलक्ष घनमीटर इतकी असून धुळे जिल्ह्यातल्या 21 गावांमधले 7585 हेक्टर क्षेत्र यामुळे ओलिताखाली येणार आहे. सुलवाडे-जामफळ- कनोली उपसा सिंचन योजनेची पायाभरणी पंतप्रधानांच्या हस्ते होईल. या योजनेअंतर्गत पावसाळ्यातल्या 124 दिवसात तापी नदीचे 9.24 टीएमसी पुराचं पाणी उचलण्याची क्षमता आहे. यामुळे धुळे जिल्ह्यातल्या 100 गावातले 33,367 हेक्टर क्षेत्र सिंचनाखाली येणार आहे. अमृत योजनेअंतर्गत धुळे शहर पाणी पुरवठा योजनेचे भूमीपूजन पंतप्रधान करणार आहेत. यामुळे पाणी उपलब्ध होऊन औद्योगिक आणि वाणिज्य विकासाला चालना मिळणार आहे. धुळे-नरडाणा रेल्वे मार्ग आणि जळगांव-मनमाड तिसऱ्या रेल्वे मार्गासाठी पंतप्रधानांच्या हस्ते पायाभरणी करण्यात येईल. भुसावळ-वांद्रे खान्देश एक्स्प्रेस या रेल्वेला पंतप्रधान व्हिडिओ लिंकद्वारे हिरवा झेंडा दाखवतील. आठवड्यातून तीन दिवस रात्री धावणाऱ्या या गाडीमुळे मुंबई आणि भुसावळ दरम्यान थेट दळण-वळण शक्य होणार आहे. जळगांव-उधना दुहेरीकरण आणि विद्युतीकरण रेल्वे प्रकल्पाचे उद्‌घाटन पंतप्रधान करणार आहेत. यामुळे प्रवासी आणि मालवाहतुक क्षमता वाढणार आहे. यामुळे नंदूरबार, धरणगांव आणि या विभागातल्या इतर ठिकाणांच्या विकासाला चालना मिळणार आहे.
पंतप्रधान उद्या वाराणसीला भेट देणार

पंतप्रधान नरेंद्र मोदी उद्या वाराणसीला भेट देणार आहेत. वाराणसी शहरात आगमन झाल्यानंतर लगेच पंतप्रधान रिक्शा संघाने आयोजित केलेल्या कार्यक्रमाला उपस्थित राहतील आणि पंतप्रधान जनधन योजनेअंतर्गत 602 कुटुंबांना पॅकेज वितरीत करतील. पंतप्रधान 501 पेडल रिक्शा व 101 ई-रिक्शा वितरीत करतील, तसेच रिक्शा, हातगाडी आणि फेरीवाल्यांना 1000 सौर कंदिलांचे देखील वाटप करतील. यावेळी पंतप्रधान लाभधारकांना संबोधित करतील. यानंतर, पंतप्रधान डीएलडब्ल्यू मैदानातील सार्वजनिक सभेत एकात्मिक ऊर्जा विकास योजनेचा शुभारंभ करतील. काही पायाभूत सुविधा प्रकल्पांचे देखील पंतप्रधानांच्या हस्ते भूमिपूजन होईल. यानंतर पंतप्रधान बनारस हिंदू विद्यापीठाच्या ट्रॉमा सेंटरचे, रिमोटद्वारे लोकार्पण करतील. तसेच रामनगर टपाल कार्यालयातील प्रवासी आरक्षण सुविधेचे देखील रिमोटद्वारे उद्‌घाटन करतील.
दक्षिण आशियातील सर्वाधिक रामसर स्थळे भारतात असल्याबद्दल पंतप्रधानांनी व्यक्त केला आनंद

गुजरातमधील खिजाडिया वन्यजीव अभयारण्य आणि उत्तर प्रदेशातील बखिरा वन्यजीव अभयारण्य या आणखी दोन पाणथळ प्रदेशांचा रामसर स्थळांच्या यादीत समावेश झाल्याबद्दल पंतप्रधान नरेंद्र मोदी यांनी आनंद व्यक्त केला आहे. केंद्रीय पर्यावरण, वन आणि हवामान बदल मंत्री भूपेंद्र यादव यांच्या ट्विट संदेशावर प्रतिक्रिया देताना पंतप्रधानांनी ट्विट केले: "उत्तम बातमी! दक्षिण आशियातील सर्वाधिक रामसर स्थळे भारतात आहे. वनस्पती, जीवांचे संरक्षण आणि निसर्गाशी सुसंगत राहण्यासाठी आपले नागरिक वचनबद्ध असल्याचेच हे द्योतक आहे.
कॅनडाचे नामनिर्दिष्ट पंतप्रधान जस्टीन त्रुदाँ यांच्याशी पंतप्रधान नरेंद्र मोदी यांनी दूरध्वनीवरुन संवाद साधला

लिबरल पक्षाचे नेते आणि कॅनडाचे नामनिर्दिष्ट पंतप्रधान जस्टीन त्रुदाँ यांच्याशी पंतप्रधान नरेंद्र मोदी यांनी दूरध्वनीवरुन संपर्क साधला. कॅनडात नुकत्याच झालेल्या सार्वत्रिक निवडणुकीत त्रुदाँ यांच्या नेतृत्वाखाली लिबरल पक्षाने मिळवलेल्या यशाबद्दल पंतप्रधान नरेंद्र मोदी यांनी त्यांचे हार्दिक अभिनंदन केले. कॅनडाला विकास आणि समृध्दीच्या मार्गावर नेण्याची जबाबदारी त्रुदाँ यांनी समर्थपणे पार पाडावी यासाठी पंतप्रधानांनी त्यांना शुभेच्छा दिल्या. कॅनडाला यावर्षी एप्रिलमध्ये दिलेल्या भेटीच्या वेळी त्रुदाँ यांच्याशी झालेल्या भेटीचे स्मरण पंतप्रधान मोदी यांनी करुन दिले. भारत-कॅनडातील संबंध हे लोकशाही, बहुत्ववाद, कायद्याचा अंमल आणि लोकांमधील दृढ संबंध या समान चौकटींमुळे मजबूत असल्याचे पंतप्रधानांनी स्पष्ट केले. कॅनडाबरोबरची धोरणात्मक भागीदारी अधिक दृढ करण्यासाठी आणि त्याच्या आणखी विस्तार करण्याला भारत सर्वाधिक प्राधान्य देत असल्याचे पंतप्रधानांनी सांगितले. जस्टीन त्रुदाँ यांनी, पंतप्रधान नरेंद्र मोदी यांनी केलेल्या अभिनंदनाबाबत त्यांचे आभार मानले. राजकीय, आर्थिक आणि सुरक्षा यांसह सर्व क्षेत्रातील सहकार्याचा विकास व्हावा, यासाठी पंतप्रधानांच्या सोबत कार्य करुन, हे संबंध वृध्दींगत करण्याची तीव्र इच्छा त्रुदाँ यांनी व्यक्त केली. जस्टीन त्रुदाँ यांनी भारताला अधिकृत भेट द्यावी, यासाठी पंतप्रधान नरेंद्र मोदी यांनी दिलेल्या निमंत्रणाचा त्रुदाँ यांनी सहर्ष स्वीकार केला. आगामी जी-20 आणि कॉप परिषदेच्यावेळी भेटण्याबाबत दोन्ही नेत्यांनी अनुमती दर्शवली.
सप्टेंबर 2019 मध्ये होणाऱ्या संयुक्त राष्ट्र संघटन हवामान परिषदेत पंतप्रधान नरेंद्र मोदी यांच्या हस्ते सीडीआरआयला सुरुवात करणार

केंद्रीय मंत्रिमंडळाने आंतरराष्ट्रीय आपत्ती निवारण पायाभूत सीडीआरआय सेवा देण्यासाठी नवी दिल्ली येथील सचिवालय कार्यालय स्थापनेला आज कार्योत्तर मंजूरी दिली. यासंदर्भातला प्रस्ताव पंतप्रधानांनी 13 ऑगस्ट 2019 ला मंजूर केला होता. अमेरिकेच्या न्यूयॉर्कमध्ये संयुक्त राष्ट्रसंघ हवामान कृती परिषदेत दिनांक 23 सप्टेंबर 2019ला सीडीआरआय सुरु करण्याचा प्रस्ताव मांडण्यात येणार आहे. हा कार्यक्रम संयुक्त राष्ट्रसंघ महासचिवालय यांच्यातर्फे संयुक्तरित्या आयोजित करण्यात येणार असून, अनेक राष्ट्रांचे प्रमुख हवामान बदल आणि आपत्ती निवारण या विषयावर एकत्रित येऊन आपले उच्चस्तरीय विचार सीडीआरआयसाठी देतील. खालील प्राथमिकतेवर मिळालेल्या मंजूरी : 1) नवी दिल्ली येथे आंतरराष्ट्रीय सीडीआरआय आणि आंतरराष्ट्रीय सचिवालय कार्यालयची स्थापना 2) नवी दिल्ली येथे ‘सोसायटीज्‌ नोंदणी कायदा 1860’ अंतर्गत, सीडीआरआय सचिवालय सोसायटी म्हणून स्थापन करणार किंवा जे उपलब्ध नाव असेल त्या नावानुसार स्थापन करण्यात येईल. सहकार्य आणि सीडीआरआय सोसायटीचे उपनियम तयार करुन त्याला अंतिम स्वरुप राष्ट्रीय आपत्ती व्यवस्थापन प्राधिकरण (एनडीएमए) देईल. 3) वर्ष 2019-20 ते 23-24 पर्यंतच्या पाच वर्षांच्या कालावधीत 480 कोटी रुपयांचा निधी भारतातर्फे सहाय्यक निधी म्हणून तंत्रज्ञान सहाय्य आणि संशोधन प्रकल्पासाठी सीडीआरआयला देण्याची मंजूरी देण्यात आली आहे.
सौदी अरेबियाचे राजा किंग अब्दुल्ला यांच्या निधनाबद्दल पंतप्रधानांकडून शोक व्यक्त

सौदी अरेबियाचे राजा अब्दुल्ला यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. आपल्या देशावर आगळावेगळा ठसा उमटवलेल्या एका महत्त्वपूर्ण व्यक्तिमत्वाला आपण गमावले आहे. अब्दुल्ला यांच्या निधनामुळे सौदी अरेबियाने मार्गदर्शक गमावला असून तेथील जनतेच्या दु:खात आपण सहभागी आहोत. काही दिवसांपूर्वीच आपण क्राऊन प्रिंस सलमान यांच्याकडे राजा अब्दुल्ला यांच्या आरोग्याची विचारपूस केली होती. राजा अब्दुल्ला यांचे निधन ही दु:खद बातमी आहे. अशा शब्दांत पंतप्रधान नरेंद्र मोदी यांनी दु:ख व्यक्त केले आहे.
नाताळनिमित्त पंतप्रधानांच्या देशवासियांना शुभेच्छा

पंतप्रधान नरेंद्र मोदी यांनी देशवासियांना नाताळच्या शुभेच्छा दिल्या आहेत. ”सर्वांना नाताळच्या शुभेच्छा. येशू ख्रिस्त यांची शिकवण आणि दयाभाव व समानता असलेला समाज निर्माण करण्यासाठी त्यांनी केलेले प्रयत्न कायम स्मरणात राहतील” असे पंतप्रधानांनी म्हटले आहे.
एसयु -30 एमकेआयकडून ब्रह्मोस एल्सीएमच्या यशस्वी चाचणीसाठी पंतप्रधानांनी आनंद व्यक्त केला

पंतप्रधान नरेंद्र मोदी यांनी एसयू -30 एमकेआय लढाऊ विमानातून ब्रह्मोस एएलसीएमची (एअर लॉन्च क्रूज मिसाइल) यशस्वी चाचणी घेतल्याबद्दल आनंद व्यक्त केला आहे. पंतप्रधानांनी या उल्लेखनीय कामगिरीशी संबंधित असलेल्या सर्वच व्यक्तींचे अभिनंदन केले. ” एसयू -30 एमकेआय कडून ब्रह्मोस एल्सीएमच्या यशस्वी चाचणीमुळे मला खूप आनंद झाला आहे या उपक्रमाशी निगडित सर्वांचे मी अभिनंदन करतो”, असे पंतप्रधानांनी आपल्या शुभेच्छा संदेशात म्हटले आहे.
आसामच्या जागतिक   गुंतवणुक परिषद २०१८ च्या  उद्घाटन   समारंभाला    पंतप्रधानांचे उद्या संबोधन

पंतप्रधान, नरेंद्र मोदी आसाम येथील गुवाहाटीमध्ये आयोजित जागतिक गुंतवणूक परिषद २०१८ च्या उद्घाटन समारंभाला उद्या संबोधित करतील. या दोन दिवसीय शिखर परिषदेला आसाम शासनाने सर्वात मोठा गुंतवणूक आणि सुलभीकरण उपक्रम म्हणून घोषित केले असून परिषदेचा आसाममधील गुंतवणूकदारांना भू- धोरणात्मक फायद्या संबंधी उपलब्ध संधी दर्शविणे हा या मागचा उद्देश आहे. हा कार्यक्रम दक्षिण व दक्षिण-पूर्व आशियामधील वाढत्या अर्थव्यवस्थेसाठी निर्यात-आधारित उत्पादन आणि सेवांच्या दृष्टीने उत्पादक वृत्ती वाढविणे या राज्य सरकारच्या दृष्टिकोनाचे प्रदर्शन करेल. ऊर्जा, कृषी व अन्न प्रक्रिया, आयटी आणि आयटीईएस, नदी वाहतूक आणि बंदर टाउनशिप, प्लास्टिक आणि पेट्रोकेमिकल्स, फार्मास्युटिकल्स आणि मेडिकल उपकरणे, हातमाग, वस्त्रोद्योग आणि हस्तकला, पर्यटन, आतिथ्य , नागरी विमानवाहतूक आणि पेट्रोलियम आणि प्राकृतिक गॅस या गोष्टींवर भर दिला जाईल. पी.आई.बी./बी.गोखले
पंतप्रधानांनी श्री. के. कामराज यांना त्यांच्या जयंतीनिमित्त वाहिली आदरांजली

नवी दिल्ली, 15 जुलै 2021 पंतप्रधान नरेंद्र मोदी यांनी श्री. के. कामराज यांना त्यांच्या जयंतीनिमित्त आदरांजली वाहिली आहे. आपल्या ट्वीट संदेशात पंतप्रधान म्हणाले, "श्रेष्ठ नेते श्री. के. कामराज यांना मी त्यांच्या जयंतीनिमित्त आदरांजली वाहत आहे. त्यांनी आपले जीवन राष्ट्रविकास आणि सामाजिक सबलीकरणासाठी समर्पित केले. शिक्षण, आरोग्यसेवा आणि महिला सबलीकरणावर त्यांनी भर दिला होता आणि त्यांचे हे कार्य ते जनतेला प्रेरणा देत राहील."
बेनामी संपत्ती व्यवहार प्रतिबंधक कायदा 1988 अंतर्गत अभिनिर्णय प्राधिकरणाची नियुक्ती आणि अपिलीय न्यायाधिकरणाच्या स्थापनेला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत बेनामी संपत्ती व्यवहार प्रतिबंधक कायदा 1988 अंतर्गत अभिनिर्णय प्राधिकरणाची नियुक्ती आणि अपिलीय न्यायाधिकरणाची स्थापना करण्याच्या प्रस्तावाला मंजुरी देण्यात आली. ठळक वैशिष्ट्ये या अंतर्गत अभिनिर्णय अधिकारी म्हणून अधिकाऱ्याची नियुक्ती केली जाईल आणि तीन अतिरिक्त पीठे तसेच अपिलीय न्यायाधिकरणाची स्थापना केली जाईल. या प्राधिकरण आणि न्यायाधिकरणातील पदे भरण्याच्या दृष्टीने प्राप्तीकर विभाग तसेच केंद्रीय प्रत्यक्ष कर मंडळातल्या समपक्षीय अधिकाऱ्यांची नियुक्ती केली जाईल. हे प्राधिकरण आणि न्यायाधिकरण दिल्लीत असेल. तसेच त्याची पीठे कोलकाता, मुंबई आणि चेन्नई येथे असतील. या प्रस्तावित अभिनिर्णय प्राधिकरणाच्या अध्यक्षांशी सल्लामसलत केल्यानंतर या संबंधीची आवश्यक अधिसूचना जारी केली जाईल. लाभ अभिनिर्णय प्राधिकरणाकडे आलेल्या प्रकरणांचा यामुळे त्वरित निपटारा होऊ शकेल. बेनामी संपत्ती व्यवहार प्रतिबंधक कायद्यांतर्गत येणाऱ्या प्रकरणांचा प्राथमिक आढावा हे प्राधिकरण घेईल. या प्रकरणांवर अपिल करण्यासाठी अपिलीय न्यायाधिकरण उपलब्ध असेल.
दहशतवादाचा बिमोड करण्यासाठी एक संयुक्त कृतीगट स्थापन करण्याबाबत भारत आणि मोरोक्को यांच्यातल्या सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दहशतवादाचा बिमोड करण्यासाठी एक संयुक्त कृतीगट स्थापन करण्याबाबत भारत आणि मोरोक्को यांच्यातल्या सामंजस्य कराराला मंजुरी दिली आहे. भारत आणि मोरोक्कोने दहशतवादाचा बिमोड करण्यासाठी एक संयुक्त कृतीगट स्थापन केल्यावर दहशतवादी हल्ल्याशी संबंधित प्रकरणांमध्ये मदत मिळेल. त्यामुळे दहशतवादी कारवायांबाबत माहिती मिळवण्यासाठी आणि माहितीचे आदानप्रदान करण्यासाठी हा सामंजस्य करार आधार ठरेल.
सरदार वल्लभभाई पटेल यांच्या पुण्यतिथीनिमित्त पंतप्रधानांनी आदरांजली अर्पण केली

सरदार वल्लभभाई पटेल यांच्या पुण्यतिथीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. सरदार वल्लभभाई पटेल हे त्यांच्या अतुलनीय देशसेवेबद्दल आणि एकात्मतेच्या संदेशाबद्दल सदैव स्मरणात राहतील असे पंतप्रधानांनी म्हटले आहे. पटेल यांच्या पुण्यतिथीनिमित्त त्यांना मन:पूर्वक अभिवादन. सरदार पटेल यांची देशसेवा कायम स्मरणात राहील आणि त्यांच्या एकात्मतेच्या संदेशातून आपल्याला कायम प्रेरणा मिळत राहील असे पंतप्रधानांनी म्हटले आहे.
जपानचे पंतप्रधान शिंझो ॲबे यांनी पंतप्रधान मोदी यांचे केले अभिनंदन

जपानचे पंतप्रधान शिंझो ॲबे यांनी पंतप्रधान नरेंद्र मोदी यांना दूरध्वनी करुन 2019 च्या सार्वत्रिक निवडणुकींमध्ये त्यांच्या पक्षाला मिळालेल्या यशाबद्दल अभिनंदन केले. शुभेच्छांबद्दल पंतप्रधान मोदी यांनी पंतप्रधान ॲबे यांचे आभार मानले. दूरध्वनीवरील संवादात दोन्ही नेत्यांनी गेल्या पाच वर्षात झालेल्या द्विपक्षीय संबंधातील प्रगतीचा उल्लेख केला आणि शांती, प्रगती आणि समृद्धीबाबत असलेला समान दृष्टिकोन साध्य करण्यासाठी भारत-जपान विशेष धोरणात्मक भागीदारी आणि जागतिक भागीदारी अधिक मजबूत करण्यासाठीच्या कटिबद्धतेचा पुनरुच्चार केला. पुढल्या महिन्यात ओसाका इथे होणाऱ्या जी-20 देशांच्या परिषदेत होणाऱ्या भेटीसाठी दोन्ही पंतप्रधान उत्सुक आहेत. यावर्षाच्या उत्तरार्धात होणाऱ्या भारत-जपान वार्षिक परिषदेसाठी भारतात येणाचे आमंत्रणही पंतप्रधान मोदी यांनी पंतप्रधान ॲबे यांना दिले आहे. नवी दिल्ली 23 मे 2019